text: F-16 fly kan blive sendt til Syrien
  09 november 2011 kl. 07.33
  Under gårsdagens parole på Flyvestation Skrydstrup for de hjemvendte danske soldater fra Libyen-missionen, ville forsvarsminister Nick Hækkerup (S) ikke udelukke en lignende mission til Syrien.
  - Det kan sagtens komme. Verden er jo så omskiftelig og dynamisk. Det er en del af regeringens politik, at vi skal prioritere og gøre en forskel i verden, sagde Nick Hækkerup ifølge JydskeVestkysten.
  Forinden havde han takket de udsendte fra Libyen for indsatsen.
  - I er mine helte. I er dem, der har rejst jer fra middagsbordet og familien og stillet op, hvor mange af os andre ikke ville være, sagde han.
  
  Den næste mission
  Forsvarschef general Knud Bartels talte om en kommende ukendt mission.
  - Tiden er inde til at reflektere over, hvad der skal justeres eller forbedres. Næste opgave kan meget vel blive af en helt anden karakter. Det er ikke den sidste krig, vi skal forberede os til, sagde Knud Bartels.
  Også chefen for Flyvertaktisk Kommando, generalmajor Henrik Røboe Dam, talte om den næste mission.
  - Jeg ved ikke, hvad den næste indsats vil blive, men vi er nødt til at forberede os på en mission, som vi ikke kender detaljerne i, sagde Henrik Røboe Dam.
  Hvad Libyen-missionen har kostet, er ikke gjort op endnu.
  - Men vi snakker om over en halv milliard kroner alt i alt. Vi ved det med udgangen af måneden, sagde Nick Hækkerup.
  